Nog 'n woelige jaar is verby – Vuurslag
Nog 'n woelige jaar is verby
Vuurslag	Algemeen,nuus,Politiek	 Desember 31, 2011 3 Minutes
Nog 'n interessante jaar is vandag amptelik verby. Dit was 'n interessante jaar op die nuusfront en vir my persoonlik.
Die Arabiese wêreld is aan die begin van die jaar geruk deur twee burgerlike rewolusies waarin die regerings van Egipte en Tunisië omvergewerp is. Die magte van NAVO het ingemeng toe die Libiese regering begin vasskop het teen die opstand wat daar losgebars het. Muamar alQadaffi en sy regering is uit die kussings gelig en Qadaffi is ongelukkig ook wreed vermoor deur die rebelle wat hom gevange geneem het. Daar is natuurlik ook heelwat vrae oor die ware motiewe vir NAVO se ingryping in Libië en of dit nie ook maar te doen het met die land se ryk olievelde en die bankstelsel wat nie onder beheer van die internasionale bankstelsel is nie. Intussen veroorsaak die opstande in Sirië tot vandag toe nog ernstige internasionale hoofbrekens en daar sal in die nuwe jaar gesien moet word wat alles daar gaan ontvou.
Op 11 Maart tref 'n aardbewing Japan wat vele sterftes, 'n tsunami en 'n kernramp by een van die kernkragsentrales veroorsaak het waarvan die gevolge nog jare met hulle kan wees. Die wêreld het vir 'n oomblik stilgestaan en herbesin of dit werklik die moeite werd is om kernkrag as 'n oplossing vir ons energiebehoeftes te gebruik. Slegs die tyd sal leer of hierdie herbesinning wel tot aksie kan lei om navorsing oor hernubare energie te bevorder.
Die mooi wat wel uit daardie ramp voortgespruit het was die wonderlike manier hoe die Japanese mekaar in hierdie krisistyd bygestaan het. Dit was glad nie so chaoties soos destyds met die orkaan wat New-orleans getref het of die aardbewing wat Haiti gettref het nie.
Hier in Suid-Afrika was dinge ook woelig. Afriforum het die ANC jeugleier Julius Malema voor die hof gedaag oor die sing van sy haatgesang Skiet die boer. Hulle het die saak gewen en die hof het bevind dat die lied wel haatspraak is. Dit maak nie saak of dit wel in die geskiedenis van die ANC 'n strydlied was of nie. As ons mooi hieroor nadink kan daar met reg gevra word of hierdie soort liedere nie gelei het tot al die plaasmoorde wat ons al sedert die vroeë negentigerjare moes verduur nie.
So gepraat van plaasmoorde, die hofsaak van die moordenaars van die Potgieter-gesin van Lindley is ook vanjaar afgehandel en die moordenaars het swaar vonnisse gekry. Wat hierdie moord so laat uitstaan het in die nuus was die feit dat die hele gesin uitgewis is en dat self die tweejarige Willemientjie nie gespaar is nie. Uit die getuienis in die hof het dit geblyk dat Attie Potgieter 'n goeie man was wat sy werkers dikwels gehelp het en selfs geld geleen het wanneer hulle in die nood was. Ongelukkig was dit ook hierdie eienskap wat sy moordenaars aangespoor het om hom en sy gesin om die lewe te bring, 'n klassieke geval van die slag van die gans wat die goue eiers lê.
Verder is Julius Malema ook geskors as leier van die Anc jeugliga na uitsprake van hom wat die ANC in die verleentheid gebring het. Let wel daarop dat hy nie geskors is oor sy vele haatspraakuitbarstings teen blankes nie. Hy het besluit om appél teen sy skorsing aan te teken en hierdie appélsaak sal volgende jaar voorkom voor die ANC se tugkomitee.
Daar is nog heelwat gebeure wat genoem kan word, maar hierdie is wat vir my die belangrikste was en wat ek met groot belangstelling dopgehou het.
Hiermee wil ek graag van die geleentheid gebruik maak om my gewaardeerde lesers en kommentators 'n voorspoedige 2012 toe te wens. Hierdie gaan verseker nog 'n woeliger jaar wees met ekonomiese vooruitsigte wat glad nie goed lyk nie en Europese banke wat op gereedheidsgrondslag geplaas is vir 'n moontlike ekonomiese krisis. Verdermoet twee appëlsake van Julius Malema ook aangehoor word, naamlik die appél teen sy skorsing as ANC Jeugleier en die haatspraakverhoor wat deur Afriforum gewen is. Albei kan nog vir groot vuurwerke sorg. Verder sal ook gesien moet word wat gaan gebeur rondom die Wet op die beskerming van Staatsinligting wat ook in die parlement goedgekeur is. Sal daar groepe wees wat hierdie wet suksesvol in die grondwethof kan betwis?
Die ANC vier sommer vroeg in Jamuarie sy honderdste bestaansjaar te midde van berigte oor groot uitgawes en 'n geskarrel vir verblyf vir sowat 120000 mense wat die geleentheid kan bywoon. Ek hoop regtig nie dit lei tot 'n krisissituasie nie.